ROZHODNUTIE KOMISIE
z 22. januára 2008,
ktorým sa mení a dopĺňa rozhodnutie 2007/718/ES o určitých ochranných opatreniach proti slintačke a krívačke na Cypre
[oznámené pod číslom K(2008) 186]
(Text s významom pre EHP)
(2008/71/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
Po nedávnom výskyte ohnísk slintačky a krívačky na Cypre bolo prijaté rozhodnutie Komisie 2007/718/ES zo 6. novembra 2007 o určitých ochranných opatreniach proti slintačke a krívačke na Cypre (3) aby sa posilnili kontrolné opatrenia proti slintačke a krívačke prijaté uvedeným členským štátom v rámci smernice Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa ruší smernica 85/511/EHS a rozhodnutia 89/531/EHS a 91/665/EHS a mení a dopĺňa smernica 92/46/EHS (4).
(2)
V rozhodnutí 2007/718/ES Komisia ustanovila pravidlá odosielania určitých kategórií mäsa z určitých oblastí uvedených v prílohe III k tomuto rozhodnutiu, v prípade ktorých nebol zaznamenaný výskyt ohniska slintačky a krívačky v období najmenej 90 dní pred zabitím a ktoré spĺňajú určité osobitné podmienky.
(3)
Na základe vývoja situácie v oblasti zdravia zvierat na Cypre, a najmä na základe priaznivých výsledkov ukončeného dozoru možno v súčasnosti vypustiť vysokorizikové oblasti uvedené v prílohe I a vyhlásiť Cyprus za nízkorizikovú oblasť, ktorá by sa mala podrobne opísať v prílohe II k rozhodnutiu 2007/718/ES.
(4)
Rozhodnutie 2007/718/ES by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prílohy k rozhodnutiu 2007/718/ES sa nahrádzajú textom uvedeným v prílohe k tomuto rozhodnutiu.
Článok 2
Členské štáty zmenia a doplnia opatrenia vzťahujúce sa na obchod, aby ich zosúladili s týmto rozhodnutím. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 22. januára 2008